Zenia Stampe (RV), 2023-04-20:
Jamen hvis vi ikke mangler analyser, men kan skride direkte til handling, så er det bare, at jeg spørger: Hvad er det så for en handling?
Hvad er det, vi skal have mere af derude?
Og mener ordføreren for Liberal Alliance virkelig, at vi har indhøstet alle potentialer for at få kultur ud på landets plejehjem eller kultur ind i børnehaven og i skolen osv. osv.?
Men først og fremmest er det et spørgsmål om, hvad det, når nu vi ved alt det her, så er, Liberal Alliance vil gøre for at bruge den viden til at højne kunst- og kulturlivet og dets bidrag til resten af samfundet.
Tak for det.
Det er en rigtig god dag i dag.
Det her er jo en sag, som vi har fulgt længe, som har været længe undervejs.
Det er også en sag – og det skal jeg indrømme – som jeg selv startede med at være skeptisk over for og egentlig af lidt de samme grunde, som fru Katrine Daugaard nævnte tidligere i salen, nemlig om det er forskere, akademikere, vi har brug for, eller om vi hellere skal sende pengene ud til de udøvende og skabende kunstnere.
Men jeg ændrede personligt holdning til det under corona, hvor jeg jo kunne konstatere, at det, som kulturlivet havde brug for der, primært var to ting.
Den ene var en mere central position i samfundet – altså ikke bare at blive anskuet som sådan noget nice to have-fornøjelse, som vi lige må lægge på hylden, når landet er i krise.
Det var den ene store udfordring.
Den anden store udfordring var jo simpelt hen manglende viden om, hvordan kulturlivet fungerer.
Den manglende viden var jo grunden til, at regeringen kom til kort til at starte med i forhold til at hjælpe kulturlivet igennem den her krise, som ramte kulturlivet ekstra hårdt.
For vi kunne se, at det faktisk lige præcis er sådan et lille institut, der kan bidrage til at løfte kulturens stilling i samfundet og skabe den viden, der skal til, for at vi så også skruer kulturpolitikken ordentligt sammen.
Så vi er glade for, at vi i dag er nået så langt, at vi ikke bare har lavet en midlertidig finanslovsbevilling, men faktisk står med et lovgrundlag, som jo også peger længere ud i fremtiden end det finanslovsforslag, vi havde lavet, som var 4-årigt.
Det her er jo en lov om, at Danmark skal have et analyseinstitut lige indtil den dag, der måtte være et flertal imod det.
Og det er vi jo selvsagt meget, meget glade for.
Jeg vil heller ikke lægge skjul på, og det står selvfølgelig også mellem linjerne i det, jeg allerede har sagt, at vi ser det her som en løftestang til at løfte kulturens, kunstens position i samfundet.
Det er jo også noget, der gerne skulle afspejle sig i højere bevillinger, men i det hele taget også i et andet syn på kunst og kultur i vores samfund.
Altså, nogle gange går der temmelig meget excelark i diskussionen her i Folketinget, hvor alt skal gøres til nytte, og gerne nytte, der skal afspejle sig i en eller anden økonomi.
Og det er sådan set også et nyttigt perspektiv på kultur, for vi bliver jo ofte af kulturbranchen mindet om, at nej, de er altså ikke bare til fornøjelse, de er også en rigtig god forretning for Danmark.
Det er noget, der kommer bag på rigtig mange, men den kreative branche er jo lige så stor som landbruget, når vi taler om eksport, og det er endda en branche, som vokser, mens landbruget har stået mere stille i mange år.
Så det er også forretning og økonomi og noget, der gør Danmark stærkere på bundlinjen, men det er selvfølgelig ikke det vigtigste.
Det vigtigste er, hvad kunst og kultur betyder for os som mennesker, for os som nation, og det kan vi jo godt være mange der er klar over, fordi vi sidder og arbejder med det.
Men jeg tror også, at de fleste af os på tværs af partierne kan blive enige om, at det er der nok lidt flere i Folketinget og lidt flere ude i samfundet der kunne have gavn af at vi er opmærksomme på, så kulturen altså går fra at blive opfattet som sådan et nice to have til noget, som er fundamentet under vores samfund.
For Danmark er ikke kun et velfærdssamfund; Danmark er et fællesskab, en nation, hvor vi som individer og fællesskab skal vokse, udvikle os, reflektere osv.
Og det er jo det, kunst og kultur langt hen ad vejen handler om.